次韵答王鞏
作者：蘇轍
朝代：宋

paragraphs: 君家當盛時，畫戟擁朱戶。
中書十八年，清明日方午。
形容畫雲閣，功業載盟府。
中庭三槐在，遺迹百世睹。
子孫盡豪俊，豈類世寒寠。
胡爲久邅厄，黽俛受侵侮。
往來兩都間，奔走未安土。
願言解纓紱，歸去事農圃。
嘉禾根未拔，且忍俟甘雨。
拂衣走東皋，此語吾不取。
聊復放襟懷，清談對僧麈。
躬耕未可言，知田顧乃父。